በንብ ማነብ ሥራ መሠማራት “በአንድ ድንጋይ ሁለት ወፍ” እንደ ማለት መሆኑን የተደራጁ ወጣቶች ገለጹ፡፡
ባሕር ዳር፡ ሕዳር 19/2012ዓ.ም (አብመድ) በአዊ ብሔረሰብ አስተዳድር ዳንግላ ወረዳ የሚኖሩ ወጣቶች ንብ በማነብ ሥራ ተሰማርተዋል፡፡ የአማራ ብዙኃን መገናኛ ድርጅትም በወረዳው የሚገኙ ሁለት ቀበሌዎች ላይ ቅኝት አድርጓል፡፡ በወረዳው ተደራጅተው ንብ የማነብ ሥራ ላይ ከተሰማሩ ወጣቶች መካከል ፀሐይነህ ገኔ የዳንግላ ወረዳ ለንብ ማነብ ተስማሚ የአየር ንብረት ስላለው በንብ ማነብ ሥራ መሠማራታቸውን ተናግሯል፡፡ ከ20 በላይ ባሕላዊ እና ዘመናዊ ቀፎም አላቸው፡፡የንብ ማነብ ሥራው ጠቃሚ የሚያደርገው ከሌላ ሥራ ጋር በተጓዳኝ ለመሥራት ምቹ የሥራ ዘርፍ በመሆኑ እንደሆነ ነው ወጣቱ የጠቆመው፡፡ በዚህ ዓመት በማኅበሩ እስከ 50 ሺህ ብር ለማግኘት እቅድ እንዳላቸው የተናረው ፀይሐይነህ ባለፈው ዓመት በዚሁ ዘርፍ ባገኙት ገቢ የራሳቸውን እና የቤተሰባቸውን ሕይወት መምራት መቻላቸውን ተናግሯል፡፡ ይህም ሆኖ ንብ ለማነብ የሚገለገሉበት ቁሳቁስ እጥረት እንዳጋጠማቸው አስረድቷል፡፡ሌላው በዳንግላ ወረዳ ያነጋገርነው ወጣት ሰዋገኝ ይስማው “ንብ ማነብ ከዚህ በፊት በባሕላዊ መንገድ ሲሠራ ስለነበር ብዙም ተጠቃሚ አላደረገንም፤ አሁን ግን ስልጠና ወስደን በዘመናዊ ቀፎ ንብ የማነብ ሥራ እየሠራን በመሆኑ መለወጥ ችለናል” ብሏል፡፡ ንቦች የሚፈለገውን ምርት እንዲሰጡ ደግሞ በአቅራቢያቸው አበባ፣ ውኃ እና ዱቄት እንዲኖር በማድረግ ለንብ ማነቡ ሥራ ተገቢውን እንክብካቤ እንደሚያደርጉ ነው ወጣቱ የተናገረው፡፡